Пенчо Славейков
Месеца самотно грей…

chitanka.info

Месеца самотно грей

и лучи вълшебни лей

над планинските вършини

и обвити в мрак долини.

Сънний мир сън осени…

Само будните вълни

в тъмното море немирно

се премятат беззапирно.

И унесени, в захлас

нещо шепнат с тъмен глас, —

дали сага съкровена?…

И заспалата вселена,

като че ли в трепет плах,

слуша, схванала во тях

нейде някой рев далечен —

ек от хаоса предвечен.

Издание:

П. П. Славейков, Събрани съчинения в осем тома, том 1. Български писател, С. 1958

П. П. Славейков, Съчинения. Том II. Лирика. Фигура, С. 2003.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.